**IZVRŠENJE PLANA RAZVOJNIH PROGRAMA**

 **ZA RAZDOBLJE OD 01.01. DO 30.06.2018. GODINE**

**PRAVNI TEMELJ**

 Sukladno članku 108. stavku 5. Zakona o proračunu („Narodne novine“, broj 87/08, 136/12 i 15/15) polugodišnji i godišnji izvještaj o izvršenju proračuna sadrži i izvještaj o provedbi plana razvojnih programa.

 U skladu sa strateškim ciljevima iz Plana ukupnog razvoja Grada Novska 2014. – 2018. planiraju se sredstva za provedbu razvojnih projekata kako slijedi:

1. **Kapitalni projekt 1005 K1000015 PODUZETNIČKA ZONA NOVSKA**

**Strateški cilj 1.: Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Ovaj kapitalni projekt u 2018. godini planiran je u iznosu 6.000.000,00 kn i namijenjen je za izgradnju industrijskog kolosijeka u dužini cca 900 m.

 Projekt je prijavljen na Poziv za dostavu projektnih prijedloga Ministarstva gospodarstva, poduzetništva i obrta za Razvoj infrastrukture poduzetničkih zona (Ref.br. poziva : KK.03.1.2.03.) te se sukladno uvjetima istog za provedbu ovog projekta planiraju sredstva sufinanciranja iz Europskog fonda za regionalni razvoj u iznosu 5.500.000,00 kn. Budući da sredstva još nisu odobrena, ovaj projekt nije krenuo u realizaciju. Ukoliko budu odobrena sredstva sufinanciranja, krenut će se u realizaciju ovog projekta.

1. **Kapitalni projekt 1005 K100026 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

 Projektom aglomeracije Novske planira se izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% : 30%. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Procjenjuje se da će vrijednost cijele investicije iznositi preko 90.000.000,00 kn, no dok se ne provede postupak javne nabave ne može se znati točan iznos.

U Proračunu Grada Novske za 2018. godinu kroz ovaj projekt osiguravaju se sredstva u iznosu od 240.000,00 kn za rješavanje imovinsko-pravnih odnosa (troškovi oko sklapanja ugovora o pravu služnosti i sl.). Ova sredstva se uplaćuju gradskoj tvrtki Vodovod Novska d.o.o. koja je nositelj projekta, prema situacijama koje oni ispostavljaju. U prvoj polovici 2018. godine realizacija na ovoj poziciji iznosi 18.963,75 kn. Ishođena je lokacijska dozvola za uređaj za pročišćavanje otpadnih voda u Bročicama i građevinske dozvole za rekonstrukciju vodoopskrbe, prva i druga faza. Dosad je ishođena i građevinska dozvola za odvodnju u Bročicama.

1. **Kapitalni projekt 1005 K100035 KANALIZACIJA BRESTAČA – NOVA SUBOCKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

 U proračunu za 2018. godinu kroz ovaj projekt se osiguravaju sredstva u iznosu od 400.000,00 kn za izgradnju 4.500 m cjevovoda. Projekt sufinanciraju Hrvatske vode i Grad Novska u omjeru 80 %:20 %, te ovih 400.000,00 kn predstavlja udio Grada Novske u financiranju izgradnje sustava. U prvoj polovici godine izgrađeno je 900 m cjevovoda, te je Grad Novska izvršio transfer sredstava tvrtki Vodovod Novska d.o.o. u iznosu od 13.258,20 kn. Do završetka je preostalo izgraditi još 3.500 metara. Radovi su u tijeku i može se očekivati završetak krajem 2019. ili početkom 2020. godine.

1. **Kapitalni projekt 1006 K100001 SANACIJA DEPONIJE KURJAKANA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.10. Razvoj učinkovitog i održivog sustava gospodarenja otpadom**

Ovaj kapitalni projekt u 2018. godini obuhvaća provedbu četvrte etape sanacije deponije komunalnog otpada „Kurjakana“ u ukupnom iznosu od 1.100.000,00 kn.

 Sredstva su planirana sukladno dosadašnjim ugovorima sa Fondom za zaštitu okoliša i energetsku učinkovitost, s 90 % sredstava Fonda i 10 % sredstava Grada vrijednosti predmetnih investicija.

 Provedba navedene etape obuhvaća izgradnju treće kazete za odlaganje otpada čime će se produžiti mogućnost odlaganja komunalnog otpada za dvije do tri godine. Četvrta etapa sanacije nije započeta u prvoj polovici godine jer se nisu dobila sredstva fonda, no do kraja godine se očekuje odluka o sufinanciranju. Izgrađen je priključak struje na deponiju vrijedan 502.000,00 kn i izrađen Plan gospodarenja otpadom.

1. **Kapitalni projekt 1003 K100007 - KLASTER KULTURE NA TEMELJIMA KULTURNE BAŠTINE POVIJESNE JEZGRE NOVSKE**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.4. Očuvanje i promoviranje kulturnog identiteta i tradicijskih vrijednosti Grada Novske**

**Mjera 2.4.1. Zaštita i obnova materijalne i nematerijalne kulturno-povijesne baštine**

**Mjera 2.4.4. Održivo korištenje kulturne baštine u turističke svrhe**

U 2018. godini za ovaj projekt je planirano 1.933.250,00 kn, od čega je 1.398.325,00 kn bespovratnih sredstva iz Europskog fonda za regionalni razvoj, a ostatak iz vlastitih sredstava. Sredstva su namijenjena izradi projektne dokumentacije. Ovim projektom se namjerava obnoviti stari hotel Knopp.

 U prvoj polovici 2018. godine proveden je javni natječaj za izbor projektantske tvrtke koja će izraditi projekt obnove hotela Knopp. Trenutno je u tijeku izrada projektne dokumentacije i očekuje se ishođenje građevinske dozvole do kraja listopada mjeseca ove godine.

1. **Kapitalni projekt 1003 K100006 IZGRADNJA DJEČJEG VRTIĆA**

**Strateški cilj 3. Poboljšanje životnog standarda stanovništva**

**Prioritet 3.1. Izgradnja i poboljšanje kvalitete društvene infrastrukture i sadržaja**

**Mjera 3.1.2. Modernizacija, izgradnja i opremanje dječjih vrtića**

Planom proračuna za 2018. godinu sredstva su planirana u iznosu 6.091.820,00 kn, od čega je 150.000,00 kn planirano za izradu projektne dokumentacije. Iz sredstava pomoći je planirano 113.688,00 kn, dok je ostatak planiran iz vlastitih sredstava. Provedbom ovog projekta izgradit će se Dječji vrtić za boravak pet odgojnih skupina, u gradskoj četvrti Uklade.

U prvoj polovici promatrane godine izrađena je projektna dokumentacija, ishođena građevinska dozvola i raspisan javni natječaj za izbor izvođača radova. Trenutno su u tijeku početni radovi na izgradnji dječjeg vrtića.

1. **KAPITALNI PROJEKT 1003 K100008 DOM ZA STARIJE OSOBE**

**Strateški cilj 3. Poboljšanje životnog standarda stanovništva**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

U 2018. godini planirano je 720.000,00 kn za izradu projektne dokumentacije za prenamjenu i dogradnju zgrade Vodovoda Novska d.o.o. u dom za starije osobe. Sredstva su planirana iz izvora kapitalnih potpora Ministarstva regionalnog razvoja i fondova Europske unije u iznosu 640.800,00 kn za pripremu lokalnih razvojnih projekata te 79.200,00 kn iz proračuna Grada.

U prvoj polovici godine nisu započete nikakve aktivnosti oko realizacije ovog projekta, jer se u zgradi još nalazi tvrtka Vodovod Novska d.o.o. koja trenutno gradi zgradu u Poduzetničkoj zoni Novska i sljedeće godine planira preseljenje, kada će se i steći uvjeti za realizaciju ovog projekta.